**NÁRODNÁ RADA SLOVENSKEJ REPUBLIKY**

VIII. volebné obdobie

**692**

**NÁVRH VLÁDY**

**na skrátené legislatívne konanie o návrhu zákona, ktorým sa mení a dopĺňa zákon č. 67/2020 Z. z. o niektorých mimoriadnych opatreniach vo finančnej oblasti v súvislosti so šírením nebezpečnej nákazlivej ľudskej choroby COVID-19 v znení neskorších predpisov**

Vláda Slovenskej republiky predkladá návrh na skrátené legislatívne konanie o návrhu  zákona, ktorým sa mení a dopĺňa zákon č. 67/2020 Z. z. o niektorých mimoriadnych opatreniach vo finančnej oblasti v súvislosti so šírením nebezpečnej nákazlivej ľudskej choroby COVID-19.

Šírenie tejto choroby spôsobilo v posledných dvoch vlnách pandémie nenapraviteľné dopady na domácu, európsku, ako aj celosvetovú ekonomiku a intenzívna tretia vlna, resp. ďalšie vlny pandémie a s tým spojené možné obmedzenia by priniesli ďalšie výrazne negatívne dopady na verejné financie a značné hospodárske škody.

Z tohto dôvodu je potrebné vykonať maximálne úsilie pre zamedzenie ďalšieho šírenia tejto choroby a prijať ďalšie podporné opatrenia na zmiernenie ďalších ekonomických a sociálnych dopadov.

Dostupnou a efektívnou zbraňou v boji proti vírusu, najmä v boji proti intenzite šírenia vírusu, je kolektívna imunita, ktorá sa dá dosiahnuť prostredníctvom očkovania.

Vzhľadom na uvedené je potrebné urýchlene prijať zákon, ktorým sa mení a dopĺňa zákon č. 67/2020 Z. z. o niektorých mimoriadnych opatreniach vo finančnej oblasti v súvislosti so šírením nebezpečnej nákazlivej ľudskej choroby COVID-19 tak, aby sa vytvorili legislatívne podmienky, ktoré umožnia podporiť jednotlivé skupiny obyvateľstva v očkovaní aj prostredníctvom predĺženia možnosti získania sprostredkovateľského bonusu, a to až do konca roka 2021.

Na základe uvedených skutočností je potrebné podľa § 89 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky navrhnúť Národnej rade Slovenskej republiky, aby sa o návrhu zákona uzniesla na skrátenom legislatívnom konaní.

V Bratislave dňa 22. septembra 2021

**Eduard Heger v.r.**

predseda vlády Slovenskej republiky

**Igor Matovič v.r.**

podpredseda vlády a minister financií Slovenskej republiky